**projektas**

**reg. Nr. T-77**

**2.8.darbotvarkės klausimas**

**Pasvalio rajono savivaldybės taryba**

**Sprendimas**

**DĖL VALSTYBĖS TURTO PANAUDOS SUTARTIES NUTRAUKIMO**

2022 m. balandžio d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 16 straipsnio 2 dalies 27 punktu, 18 straipsnio 1 dalimi, atsižvelgdama į Žuvininkystės tarnybos prie Lietuvos Respublikos žemės ūkio ministerijos 2022 m. kovo 25 d. raštą Nr. 2E/2002-157 „Dėl panaudos sutarties nutraukimo“, Pasvalio rajono savivaldybės taryba nusprendžia:

1. Nutraukti prieš terminą (nuo 2022 m. gegužės 10 d.) Valstybės turto panaudos sutartį Nr. ASR-245, sudarytą 2018 m. balandžio 27 d. su Žuvininkystės tarnyba prie Lietuvos Respublikos žemės ūkio ministerijos, dėl Lėvens upės užtvankos Pasvalyje, Nepriklausomybės g., perdavimo.

2. Įgalioti Pasvalio rajono savivaldybės administracijos direktorių pasirašyti susitarimą dėl sprendimo 1 punkte nurodytos Valstybės turto panaudos sutarties nutraukimo bei perdavimo ir priėmimo aktą.

3. Nuo 2022 m. gegužės 10 d. pripažinti netekusiu galios Pasvalio rajono savivaldybės tarybos 2018 m. kovo 21 d. sprendimą Nr. T1-70 „Dėl valstybės nekilnojamojo turto perdavimo pagal panaudos sutartį“

Sprendimas gali būti skundžiamas Pasvalio rajono savivaldybės tarybai (Vytauto Didžiojo a. 1, 39143 Pasvalys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą, pareiškimą) paduodant Regionų apygardos administraciniam teismo Kauno (A. Mickevičiaus g. 8A, 44312 Kaunas), Klaipėdos (Galinio Pylimo g. 9, 91230 Klaipėda), Panevėžio (Respublikos g. 62, 35158 Panevėžys) arba Šiaulių (Dvaro g. 80, 76298 Šiauliai) rūmuose, Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

Savivaldybės meras

Parengė

Strateginio planavimo ir investicijų skyriaus

vyriausioji specialistė

Virginija Antanavičienė

2022-04-08 tel. 54 114

Suderinta DVS Nr. RTS-

Pasvalio rajono savivaldybės tarybai

**AIŠKINAMASIS RAŠTAS**

**DĖL VALSTYBĖS TURTO PANAUDOS SUTARTIES NUTRAUKIMO**

2022-04-08

Pasvalys

**1. Sprendimo projekto rengimo pagrindas.**

Pasvalio rajono savivaldybės administracijos gautas Žuvininkystės tarnybos prie Lietuvos Respublikos žemės ūkio ministerijos 2022 m. kovo 25 d. raštas Nr. 2E/2002-157 „Dėl panaudos sutarties nutraukimo“.

**2. Sprendimo projekto tikslai ir uždaviniai.**

Vadovaudamasi Pasvalio rajono savivaldybės tarybos 2018 m. kovo 21 d. sprendimu Nr. T1-70 „Dėl valstybės nekilnojamojo turto perdavimo pagal panaudos sutartį, Pasvalio rajono savivaldybė (toliau – Savivaldybė) su Žuvininkystės tarnyba prie Lietuvos Respublikos žemės ūkio ministerijos sudarė 2018 m. balandžio 27 d. Valstybės turto panaudos sutartį Nr. ASR-245 dėl Savivaldybės patikėjimo teise valdomo valstybės turto – Lėvens upės užtvankos Pasvalyje, Nepriklausomybės g. perdavimo. Ši įstaiga, vadovaudamasi Vandenų srities plėtros 2017–2023 metų programos įgyvendinimo veiksmų plano, patvirtinto Lietuvos Respublikos aplinkos ministro ir Lietuvos Respublikos žemės ūkio ministro 2017 m. gegužės 5 d. įsakymu Nr. D1-375/3D-312, 2.3.1.2 priemone, numatė įrengti žuvų pralaidą Lėvens upėje prie Pasvalio užtvankos (Mūšos pabaseinis).

Žuvininkystės tarnyba prie Lietuvos Respublikos žemės ūkio ministerijos (panaudos gavėjas) 2022 m. sausio 28 d. Savivaldybės administracijai pateikė susitarimo dėl Valstybės turto panaudos sutarties nutraukimo projektą, kuriame nurodė, kad Vandenų srities plėtros 2017–2023 metų programos įgyvendinimo veiksmų plane nurodytu žuvų pralaidos įrengimo laikotarpiu Panaudos gavėjas neturėjo galimybės įrengti žuvų pralaidos, kadangi Lietuvos Respublikos žemės ūkio ministerija žuvų pralaidos įrengimui neskyrė lėšų. UAB „Inžinerinis projektavimas“, teikiančios Lėvens upės užtvankos Pasvalyje techninės priežiūros paslaugas, sudaryta komisija, atlikusi šios užtvankos techninį patikrinimą, 2021 m. kovo 31 d. apžiūros akte Nr. 1 pateikė išvadas, kuriose nurodė, kad užtvankos defektai ir pažaidos gali būti pašalinti atliekant užtvankos rekonstrukciją, kadangi dabartinė užtvankos būklė yra netinkama žuvų pralaidai įrengti, o užtvankų remontui arba rekonstravimui finansavimas nėra numatytas.

Ryšium su tuo, Žuvininkystės tarnyba prie Lietuvos Respublikos žemės ūkio ministerijos, vadovaujantis 2018 m. balandžio 27 d. Valstybės turto panaudos sutarties Nr. ASR-245 9.4 papunkčiu, t. y. šalių susitarimu, prašo ją nutraukti prieš terminą.

**3. Kokios siūlomos naujos teisinio reguliavimo nuostatos ir kokių rezultatų laukiama.**  Naujų teisinio reguliavimo nuostatų nesiūloma.

**4. Skaičiavimai, išlaidų sąmatos, finansavimo šaltiniai**.

Sprendimo projekto įgyvendinimui lėšų nereikės.

**5. Numatomo teisinio reguliavimo poveikio vertinimo rezultatai, galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

**6. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.** Nereikia.

**7. Sprendimo projekto antikorupcinis vertinimas.** Antikorupcinis vertinimas neatliekamas.

**8. Sprendimo projekto iniciatoriai ir** **asmuo atsakingas už sprendimo vykdymo kontrolę.** Pasvalio rajono savivaldybės administracijos Strateginio planavimo ir investicijų skyrius. Atsakingas asmuo – Strateginio planavimo ir investicijų skyriaus vedėjas Gytis Vitkus.

Strateginio planavimo ir investicijų skyriaus

vyriausioji specialistė Virginija Antanavičienė